**TÁJÉKOZTATÓ**

**a 2016. január 28-i képviselőtestületi ülésen elhangzott**

**interpellációkra tett intézkedésekről**

**Auer Miklós képviselő-testületi tag**

* lakossági kérést közvetítve elmondja, hogy a hétvégén az autóbusz nem áll meg, illetve nem jön be a Szabadság térre, ez többeknek okoz problémát. Kéri a menetrend megváltoztatásának kezdeményezését.

*Bebes István polgármester elmondja, hogy az ÉNYKK-val egyeztetést folytattak, március 1-től új menetrend lesz, amely rendezi ezt a problémát, be fognak térni a buszok a térre.*

* A Szociális Szolgáltató és Információs Központ vezetőjéről érdeklődik, illetve kéri a megnyugtatást arra vonatkozóan, hogy az intézmény jó kezekben van.

*Bebes István polgármester elmondja, hogy jó kezekben van az intézmény vezetése, a korábbi vezető nem teremtett megfelelő körülményeket, azóta rendeződött az intézmény vezetése, a szakmai munka megfelelő, vezetői pályáztatás fog történni.*

**Bán Miklós képviselő-testületi tag**

* kéri a Bartók lakótelep és a Rákóczi u. közötti (a temetőig) járda rendbetételét, illetve a bicikli út felfestését, továbbá a Somogyi utca jobbra-balra kanyarodás felfestését, mivel több autósnak ez nem egyértelmű.

*Városgondnokság a járda rendbetételét, és a kerékpárút felfestését a 2016-os költségvetésben történő fedezet biztosítását követően elvégzi.*

*A Somogyi utcai felfestése kapcsán kérjük, hogy a szakmai bizottság is tárgyalja meg előzetesen a kérést, mert több kérdést ez felvet.*

**Ferencz Gyula képviselő-testületi tag**

* elmondja, hogy a József Attila utcai parkolóban évek óta kettő autó parkol, a közterület-felügyelőnek is jelentve lett, ezek alkalmatlanok a közlekedésben való részvételre, kéri azok eltávolítását.

*A 2 db autó tulajdonosait felszólítottuk a gépjárművel elvitelére, azonban 1 db autó jelenleg rendszám nélküli, amennyiben nem sikerül kideríteni a tulajdonos személyét, úgy az elszállíttatásról intézkedünk, és a Városgondnokságon egyelőre tudjuk tárolni a járművet. A rendeletünk alapján a szükséges 60 napi tárolást követően a járművet értékesíteni lehet.*

**Geosics László képviselő-testületi tag**

* elmondja, hogy a Bartók Béla lakótelep 5/B. lépcsőház egy horrorfilm jelenetének díszlete lett. Az ott élők az esti órákban a fűrészelésektől, hasogatásoktól még nyugtatóval sem tudnak aludni, több illegális lakásfoglaló jelent meg. Javasolja a rendőrség igénybevételét, és az épület lezárását.

*A rendőrség hetente kétszer minimum tart ellenőrzést az érintett épület környezetében, novemberben pedig egy razzia is történt az épületben. A Hivatal foglalkozik a probléma megoldásával, amit megkönnyítene, ha a pályázati kiírások –pl. panelprogram – is olyanok lennének, amelyek lehetővé teszik a 100%-ban önkormányzati tulajdonú épületek felújítását, jelenleg azonban 51%-ban magánszemélyek tulajdonában álló épületekre lehet csak pályázni. Az épületben a tartozást felhalmozókkal szemben a végrehajtási eljárás folyamatban van a kilakoltatás végett.*

**Dr. Hadnagy Ádám képviselő-testületi tag**

* kéri a 208-as lakás 2. átjárójánál (a kórházhoz közel) 4 fa átvizsgálását, mert a tűzoltók jelezték, hogy ebből gond lehet esetleges kivonuláskor.

*A tűzoltósággal egyeztetést folytattunk ez ügyben. Tekintettel arra, hogy az önkormányzat által benyújtandó, és megvalósítani tervezett, e területet érintő projekt kapcsán a tűzesetek során történő kivonulás útvonalai is egyeztetésre kerültek, amely során a Katasztrófavédelmi hatóság által jóváhagyott útvonalak kerültek rögzítésre. Ennek során a Hatóság részéről felénk nem történt jelzés, hogy igénybe vennék az átjárót a jelzett létrás kocsival tűzesethez való kivonuláskor.*

Körmend, 2016. február 18.

Forró Szilvia s.k. Sövegjártó Zoltán s.k.

irodavezető intézményvezető